Jane Heitmann (V), 2014-05-28:
I dag førstebehandler vi et beslutningsforslag fra Enhedslisten om forebyggelse af selvmordsforsøg og selvmord.
Enhedslisten har stillet forslag
om tre initiativer: en bevilling via finansloven til telefonrådgivningen Livslinien, en national handlingsplan for forebyggelse af selvmordsforsøg og selvmord, og nedsættelse af et råd for selvmordsforebyggelse.
Fra Venstres side har vi sympati for forslagene, der som nævnt har relevans i forhold til stigningen i antallet af selvmord de seneste år.
For et års tid siden så jeg en udsendelse i tv med titlen »Dit liv er dit eget ansvar«, og det er det jo også et langt stykke hen ad vejen.
Men der er mennesker, som af den ene eller anden grund frasiger sig det ansvar og tager den sværeste beslutning af alle, nemlig at tage sit eget liv eller forsøge at gøre en ende på det.
Vi har som samfund en stor forpligtelse til at spotte de mennesker, som er i risikogruppen for at tage deres eget liv, ligesom vi hver især har et enormt ansvar for i vores familie og i vores omgangskreds at være positivt opmærksomme på de mennesker omkring os, som af den ene eller den anden grund f.eks. havner i en livskrise.
Vi ved jo alle sammen, at det, uanset hvor store problemer vi tumler med, hjælper at få sat ord på, for selv de største og mest uoverskuelige problemer bliver lidt mindre, når vi sætter ord på.
Derfor er telefonrådgivningen Livslinien et rigtig godt og relevant tilbud.
Livslinien er finansieret på finansloven og har en fast bevilling på 5,9 mio. kr. pr. år.
Livslinien har dagligt åben fra kl. 11 om formiddagen til kl. 03 om natten, og som noget relativt nyt kan man også chatte med de frivillige.
Enhedslisten foreslår at øge bevillingen til Livslinien med 1,1 mio. kr. til døgnbemanding, men foreslår ingen finansiering.
Vi ved, at man i Norge har gode erfaringer med døgnbemanding af en tilsvarende telefonlinje, og derfor ser jeg frem til, at vi forhåbentlig om 2 år kan evaluere Livsliniens døgnbemanding og få et overblik over de danske erfaringer, på samme måde som vi også vil kunne evaluere resultaterne af det Joint Action-projekt, som Sundhedsstyrelsen deltager i i EU-regi.
Her arbejder man målrettet med at udvikle evidensbaserede metoder til forebyggelse af selvmord.
Som jeg nævnte tidligere her, er beslutningsforslaget relevant, fordi der er brug for en styrket og en evidensbaseret indsats.
Satspuljepartierne, hvor Enhedslisten jo ikke er med, har taget en lang række initiativer til forebyggelse af selvmord.
Et af de mest markante initiativer er oprettelsen af de regionale centre for forebyggelse af selvmord.
Med satspuljen for 2010-2013 afsatte man hele 33 mio. kr. til oprettelse af de centre.
Jeg mener, at tiden nu er kommet til, at vi skal have indsamlet den viden, som hver region er i besiddelse af og herudfra få skabt et evident vidensgrundlag, så vi fremadrettet også kan få glæde af best practice i forhold til forebyggelse af selvmord.
Jeg mener derfor ikke, at der på nuværende tidspunkt er brug for en decideret national handlingsplan eller endnu et råd, sådan som Enhedslisten foreslår.
Der er i al sin enkelthed brug for at få samlet den viden, som vi gennem de regionale centre har genereret de seneste år.
Selv om vi deler forslagsstillernes bekymring over stigningen i antallet af selvmord, afviser vi beslutningsforslaget, som det er fremsat, bl.a. på grund af den manglende finansiering, men ønsker, at deri stedet indsamles viden fra de regionale forebyggelsescentre, og at man herigennem skaber grobund for videndeling og best practice.